Κανονισμός (ΕΚ) αριθ. 597/2004 της Επιτροπής

της 30ής Μαρτίου 2004

για παρέκκλιση από τον κανονισμό (ΕΚ) αριθ. 174/1999 και τροποποιήσή του όσον αφορά τα πιστοποιητικά εξαγωγής για το γάλα σε σκόνη που εξάγεται προς τη Δομινικανική Δημοκρατία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, για την κοινή οργάνωση των αγορών στον τομέα του γάλακτος και των γαλακτοκομικών προϊόντων(1), και ιδίως το άρθρο 30 παράγραφος 1,

Εκτιμώντας τα ακόλουθα:

(1) Το άρθρο 20α του κανονισμού (ΕΚ) αριθ. 174/1999 της Επιτροπής, της 26ης Ιανουαρίου 1999, για τον καθορισμό των ειδικών λεπτομερειών εφαρμογής του κανονισμού (ΕΟΚ) αριθ. 804/68 του Συμβουλίου, όσον αφορά τα πιστοποιητικά εξαγωγής και τις επιστροφές κατά την εξαγωγή στον τομέα του γάλακτος και των γαλακτοκομικών προϊόντων(2), ορίζει τους κανόνες που εφαρμόζονται στη διαχείριση ποσοστώσεων γάλακτος σε σκόνη για τις εξαγωγές προς τη Δομινικανική Δημοκρατία σύμφωνα με το μνημόνιο συμφωνίας μεταξύ της Ευρωπαϊκής Κοινότητας και της Δομινικανικής Δημοκρατίας που εγκρίθηκε με την απόφαση 98/486/ΕΚ του Συμβουλίου(3).

(2) Προκειμένου να επιτραπεί στους συναλλασσόμενους στην Τσεχική Δημοκρατία, την Εσθονία, την Κύπρο, τη Λεττονία, τη Λιθουανία, την Ουγγαρία, τη Μάλτα, την Πολωνία, τη Σλοβενία και τη Σλοβακία να ζητήσουν πιστοποιητικά εξαγωγής για τις ποσοστώσεις εξαγωγής προς τη Δομινικανική Δημοκρατία για την περίοδο από την 1η Ιουλίου 2004 έως τις 30 Ιουνίου 2005, είναι σκόπιμο να μετατεθεί η περίοδος υποβολής αιτήσεων.

(3) Προκειμένου να διασφαλισθεί ακριβέστερος έλεγχος των εξαγομένων προϊόντων και να μειωθεί κατά το δυνατό ο κίνδυνος κερδοσκοπίας, είναι σκόπιμο τα εκδιδόμενα πιστοποιητικά εξαγωγής σύμφωνα με το άρθρο 20α παράγραφος 12 του κανονισμού (ΕΚ) αριθ. 174/1999 να ισχύουν μόνον για τον κωδικό προϊόντος για τον οποίο εκδόθηκαν. Συνεπώς, οι εξαιρέσεις που προβλέπονται στο άρθρο 5 παράγραφοι 2 και 3 δεν πρέπει να εφαρμόζονται πλέον στα εκδιδόμενα πιστοποιητικά, αρχής γενομένης από το επόμενο έτος ποσόστωσης.

(4) Θα πρέπει επομένως να τροποποιηθεί κατ' αναλογία ο κανονισμός (ΕΚ) αριθ. 174/1999.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης του γάλακτος και των γαλακτοκομικών προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά παρέκκλιση από το άρθρο 20α παράγραφος 7 του κανονισμού (ΕΚ) αριθ. 174/1999, για την περίοδο από την 1η Ιουλίου 2004 έως τις 30 Ιουνίου 2005 οι αιτήσεις πιστοποιητικών υποβάλλονται από τις 10 έως τις 15 Μαΐου 2004.

Άρθρο 2

Στο άρθρο 20α του κανονισμού (ΕΚ) αριθ. 174/1999, η παράγραφος 17 αντικαθίσταται από το ακόλουθο κείμενο:

"17. Το κεφάλαιο 1 εφαρμόζεται με εξαίρεση το άρθρο 5 παράγραφοι 2 και 3, και τα άρθρα 6, 9 και 10."

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ωστόσο, το άρθρο 2 εφαρμόζεται μόνον στα εκδιδόμενα πιστοποιητικά εξαγωγής από την 1η Ιουνίου 2004.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Μαρτίου 2004.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 48· κανονισμός όπως τροποποιήθηκε τελευταία από τον κανονισμό (ΕΚ) αριθ. 186/2004 της Επιτροπής (ΕΕ L 29 της 3.2.2004, σ. 6).

(2) ΕΕ L 20 της 27.1.1999, σ. 8· κανονισμός όπως τροποποιήθηκε τελευταία από τον κανονισμό (ΕΚ) αριθ. 1948/2003 (ΕΕ L 287 της 5.11.2003, σ. 13).

(3) ΕΕ L 218 της 6.8.1998, σ. 45.